Barrai koʻhna karvonsaroyi. Barrai koʻhna karvonsaroyi — Oʻzbekistonning Buxoro shahri tarixiy markazidan yoʻqotilgan madaniy meros yodgorligi. Oʻzbekiston moddiy va madaniy merosining koʻchmas mulk obyektlari milliy roʻyxatiga kiritilgan — davlat muhofazasiga olingan, lekin 2019—2020-yillarda yoʻq qilib yuborilgan. 1920-yilgi Buxoro inqilobiga qadar unda qorakoʻl terisi ulgurji savdosi bilan shugʻullanilgan. Keyinchalik binoda yotoqxona, shaharning moliya boʻlimi, 1-sonli shahar poliklinikasi joylashgan. 2019—2020-yillarda karvonsaroy yoʻqotilib, oʻrnida shaxsiy mehmonxona qurila boshlangan.